DA Den Europæiske Unions Tidende C 219/98

Forklarende note

Ledsagedokument til Rådets henstillinger til medlemsstaterne i henhold til Det Europæiske Semester 2012

2012/C 219/29

Artikel 2-ab, stk. 2, i Rådets forordning (EF) nr. 1466/97 (1) om styrkelse af overvågningen af budgetstillinger samt overvågning og samordning af økonomiske politikker, som indgår i afsnittet om »Økonomisk dialog«, fastslår, at »det forventes, at Rådet som hovedregel følger Kommissionens henstillinger og forslag og i modsat fald fremkommer med en offentlig redegørelse for sin holdning«.

For at overholde denne regel om at »følge eller fremkomme med en redegørelse« fremlægger Rådet hermed følgende redegørelser for vedtagne ændringer til Kommissionens henstillinger til landespecifikke henstillinger vedrørende medlemsstaterne i forbindelse med Det Europæiske Semester 2012, som Kommissionen er uenig i.

Rådet har også godkendt en række tilføjelser og faktuelle eller tekniske ændringer til henstillingerne med Kommissionens fulde støtte (2) (3).

BELGIEN

LANDESPECIFIK HENSTILLING 5

Vedtaget tekst:

Flytte en væsentlig del af skatten fra skat på arbejdskraften til mindre vækstforvridende skatter, herunder f.eks. miljøskatter. Videreføre den iværksatte reform af arbejdsløsheds-understøttelsessystemet for at mindske incitamenterne til ikke at tage arbejde og styrke fokuseringen på beskæftigelsesstøtte og aktiveringspolitik over for ældre arbejdstagere og sårbare grupper, navnlig personer med indvandrerbaggrund. Udnytte den planlagte yderligere regionalisering af den arbejdsmarkedspolitiske kompetence til at fremme arbejdskraftens mobilitet mellem regionerne og til at skabe større sammenhæng mellem den politik, der føres på politikområderne uddannelse, livslang læring, erhvervsuddannelse og beskæftigelse. Udvide de eksisterende aktiveringsbestræbelser til alle aldersgrupper.

Redegørelse:

Rådet var enigt om, at de vigtigste udfordringer med hensyn til erhvervsfrekvensen i Belgien er den lave beskæftigelse af indvandrere og ældre arbejdstagere. Begge udfordringer skal tackles. De multilaterale overvågningsevalueringer foretaget af Beskæftigelsesudvalget og dets overvågning af beskæftigelsesresultaterne bekræfter begge, at en fokus på ældre arbejdstagere er en central udfordring for at sikre effektive aktive arbejdsmarkedspolitikker.

LANDESPECIFIK HENSTILLING 6

Vedtaget tekst:

Fortsat at styrke konkurrencen i detailsektoren ved at mindske barriererne og restriktionerne for erhvervsudøvelse. Indføre foranstaltninger, som kan styrke konkurrencen inden for netværksindustrierne ved at revidere lovgivningsmæssige hindringer og styrke de institutionelle ordninger for effektiv håndhævelse af statsstøttereglerne.

Redegørelse:

Rådet finder, at der ikke er nogen fordel ved at anføre alle netværksindustrier i henstillingen.

LANDESPECIFIK HENSTILLING 7

Vedtaget tekst:

Træffe yderligere foranstaltninger til at forbedre fremskridtene hen imod målene for reduktion af drivhusgasemissionerne fra ikkekvotebelagte aktiviteter, især ved at sikre, at transporten yder et væsentligt bidrag til, at disse mål nås.

Redegørelse:

Rådet anså det for passende at anerkende, at der allerede er blevet truffet foranstaltninger til at reducere drivhusgasserne. Eftersom det er vanskeligt at måle virkningerne på kort sigt, og det går langsomt frem, var der enighed om at understrege behovet for at træffe yderligere foranstaltninger for at øge fremskridtene.

BULGARIEN

LANDESPECIFIK HENSTILLING 2

Vedtaget tekst:

Tage yderligere skridt til at reducere de risici, der knytter sig til pensionssystemets holdbarhed og tilstrækkelighed, ved at gøre den lovfæstede pensionsalder ens for mænd og kvinder, der har bidraget hele deres arbejdsliv. Indføre strengere kriterier for og kontrol med tildelingen af invalidepensioner.

Redegørelse:

Rådet anså det for passende at anerkende, at der allerede er opnået betydelige fremskridt med at begrænse adgangen til tidlig tilbagetrækning.

SPANIEN

LANDESPECIFIK HENSTILLING 7

Vedtaget tekst:

Forbedre de sårbare gruppers beskæftigelsesegnethed kombineret med effektive børne- og familiestøtteordninger med henblik på at forbedre situationen for mennesker truet af fattigdom og/eller social udstødelse og dermed opnå velfærd for børn.

Redegørelse:

Rådet var enigt om en ændring i denne henstilling, der lægger større vægt på, at foranstaltninger til at stimulere arbejdstageres beskæftigelsesegnethed er den mest hensigtsmæssige måde at bekæmpe fattigdom og social udstødelse på, og at den mest konkrete metode til at forbedre børns situation på derfor består i at opnå bedre resultater med at fremme voksnes adgang til uddannelse og beskæftigelse.

ITALIEN

LANDESPECIFIK HENSTILLING 4

Vedtaget tekst:

Vedtage arbejdsmarkedsreformen som en prioritet for at tage fat om segmenteringen af arbejdsmarkedet og etablere en integreret arbejdsløshedsforsikringsordning. Træffe yderligere foranstaltninger til at tilskynde kvinderne til at søge ud på arbejdsmarkedet, især gennem tilvejebringelse af børnepasning og ældreforsorg. Overvåge gennemførelsen af de nye lønfastsættelsesrammer og om nødvendigt styrke dem for at bidrage til tilpasning af lønvæksten og produktiviteten på sektor- og virksomhedsniveau.

Redegørelse:

Rådet var enigt om, at der på nuværende tidspunkt bør fokuseres på gennemførelse og overvågning af de nyligt indførte ordninger. Hvis resultaterne ikke er tilstrækkelige, vil der imidlertid være brug for yderligere ændringer af lønfastsættelsesrammerne. Dette budskab blev styrket af den multilaterale overvågning, som Beskæftigelsesudvalget og Udvalget for Økonomisk Politik gennemførte vedrørende lønninger, og hvor det blev noteret, at Italien bør fokusere på at gennemføre og overvåge sin reform.

LETLAND

LANDESPECIFIK HENSTILLING 5

Vedtaget tekst:

Tilskynde yderligere til energieffektivitet ved at gennemføre foranstaltninger og give incitamenter til at nedbringe energiomkostningerne og flytte forbruget over mod energieffektive produkter, herunder køretøjer, bygninger og varmesystemer. Fremme konkurrence mellem de større energinet , og forbedre sammenkoblingen med andre energinet i EU.

Redegørelse:

Rådet var enigt om at udelade listen over specifikke energinet, hvor konkurrencen bør forbedres, da der er tale om temmelig forskellige situationer i de tre sektorer, som ikke kan behandles ens.

Det lettiske gasmarked står stadig væk over for forhindringer vedrørende dets liberalisering, hvilket følgelig medfører en fritagelse fra den tredje energipakke. Konkurrence kan derfor ikke drøftes alvorligt, inden der er blevet foretaget en passende analyse af markedet. Elmarkedet er forholdsvis veludviklet og fungerer i overensstemmelse med kravene i den tredje energipakke. Konkurrencen inden for varmeforsyning i Letland har derimod brug for betydelige investeringer som følge af landets specifikke situation (fjernvarme), og derfor skal der først åbnes op for konkurrence inden for varmesektoren, når dette er økonomisk rimeligt og muligt.

POLEN

LANDESPECIFIK HENSTILLING 4

Vedtaget tekst:

Styrke indsatsen for at øge kvinders erhvervsfrekvens og indskrivningen i småbørnspasningsordninger og førskoleundervisning ved at sikre stabil finansiering og investering i offentlig infrastruktur, kvalificeret personale og rimelige priser. Ændre den etablerede praksis med hensyn til tidlig tilbagetrækning, så arbejdstagerne er ældre, når de forlader arbejdsmarkedet. Udfase den særlige pensionsordning for minearbejdere med henblik på at integrere dem i den almindelige ordning. Tage mere ambitiøse og permanente skridt hen imod en reform af KRUS, så den bedre afspejler individuelle indkomster.

Redegørelse:

Rådet var enigt om at stryge henvisningen til, at alle minearbejdere skal integreres »fuldt ud« i den almindelige ordning, da det kan fejlfortolkes og ikke tager hensyn til den specifikke situation for en række minearbejdere, som udfører arbejde af en specifik karakter eller under særlige omstændigheder, f.eks. minearbejdere, som arbejder permanent under jorden og deltager direkte i udvindingen.

Det er regeringens hensigt at integrere minearbejdere i den almindelige pensionsordning, dvs. den kapitalbaserede ordning. Et meget begrænset antal minearbejdere nyder imidlertid særlige rettigheder, hvad angår pensionsrettigheder, inden de når den lovpligtige pensionsalder (som defineret i lovgivningen), herunder minearbejdere, som udfører arbejde af en specifik karakter eller under særlige omstændigheder. I det tilfælde tilhører de minearbejdere, som arbejder permanent under jorden og deltager direkte i udvindingen, den gruppe af erhverv, som er defineret som farlige eller byrdefulde, og de har ret til en bestemt form for overgangspension, inden arbejdstagerne når den fastsatte pensionsalder. Der udføres et intensivt arbejde i det centrale institut for arbejdstagerbeskyttelse sammen med det sociale forsikringsinstitut (ZUS) for præcist at definere, hvilke underjordiske aktiviteter som skal give ret til overgangspension. Når disse minearbejdere når den lovpligtige pensionsalder, vil de blive behandlet på samme måde som øvrige arbejdstagere.

FINLAND

LANDESPECIFIK HENSTILLING 3

Vedtaget tekst:

Gennemføre de igangværende foranstaltninger for at forbedre unges og langtidslediges stilling på arbejdsmarkedet med særlig fokus på kompetenceudvikling. Tage yderligere skridt til at forbedre beskæftigelsesfrekvensen blandt ældre arbejdstagere bl.a. ved at mindske mulighederne for tidlig tilbagetrækning. Træffe foranstaltninger til at øge den faktiske pensionsalder under hensyntagen til forhøjelsen af den forventede levetid.

Redegørelse:

Rådet noterede sig, at der er alternative metoder til at sikre, at den faktiske pensionsalder udvikles i overensstemmelse med den forventede levetid, enten ved at den fastsatte pensionsalder forhøjes eller ved at pensionernes størrelse justeres. Der var derfor enighed om at tilpasse henstillingen, så den korrekt afspejler, at Finland har valgt den anden fremgangsmåde.

SVERIGE

LANDESPECIFIK HENSTILLING 3

Vedtaget tekst:

Øge unges og sårbare gruppers erhvervsfrekvens, f.eks. ved at forbedre effektiviteten af aktive arbejdsmarkedsforanstaltninger , lette overgangen fra skole til arbejde, fremme politikker til at øge efterspørgslen efter sårbare grupper og forbedre arbejdsmarkedets funktion. Undersøge effektiviteten af den nuværende reducerede momssats for restauranter og cateringvirksomheder, hvis formål er at bidrage til jobskabelsen.

Redegørelse:

Rådet var enigt om at tilpasse teksten, så den bedre afspejler de konkrete udfordringer på det svenske arbejdsmarked, dvs. en mere effektiv aktiv arbejdsmarkedspolitik, bedre overgang fra skole til arbejde samt en regeringspolitik, der øger efterspørgslen efter sårbare grupper på arbejdsmarkedet.

Desuden anerkendte Rådet, at Sverige har en decentral lønforhandlingsramme, og var enigt om, at arbejdsmarkedets parter er ansvarlige for lønforhandlingerne, og at regeringens indblanding i processen ikke ville være i overensstemmelse med det nationale lønforhandlingssystem. Henvisningen til at »tilskynde til øget lønfleksibilitet« blev derfor anset for uhensigtsmæssig.

DET FORENEDE KONGERIGE

LANDESPECIFIK HENSTILLING 3

Vedtaget tekst:

Fortsætte med at forbedre beskæftigelsesmulighederne for unge, især dem, der ikke er under uddannelse eller i beskæftigelse, bl.a. ved at gøre brug af den såkaldte »Youth Contract«. Sikre, at praktikpladsordningerne udnyttes af flere unge, har tilstrækkeligt fokus på avancerede færdigheder og færdigheder på et højere niveau og involverer flere små og mellemstore virksomheder. Mindske den store andel af unge i alderen 18-24 med meget svage, basale færdigheder

Redegørelse:

Det arbejde, der er gjort med overvågning af beskæftigelsesresultaterne i forbindelse med skolefrafald omfatter aldersgruppen mellem 18 og 24 år. Dette adskiller sig fra den landespecifikke henstilling, Kommissionen har foreslået, og som anvender benchmarket »unge, som forlader skolen«. Desuden blev Beskæftigelsesudvalgets multilaterale gennemgang af de landespecifikke henstillinger for 2011 udarbejdet på grundlag af ungdomsarbejdsløsheden. Også dette er meget forskelligt fra »unge, som forlader skolen«.

(1) EFT L 209 af 2.8.1997, s. 1.

(2) Medlemsstater uden ændringer eller med ændringer, som Kommissionen er enig i: CZ, DK, DE, EE, IE, EL, FR, CY, LT, LU, HU, MT, NL, AT, PT, RO, SI, SK, Euroområdet.

(3) Ændret tekst er markeret med kursiv.